b"\n_START_ARTICLE_\nSheldon Adelson\n_START_SECTION_\nBiografia\n_START_PARAGRAPH_\nAdelson va n\xc3\xa9ixer en una fam\xc3\xadlia jueva que vivia als afores de Boston, fill d'un x\xc3\xb2fer de taxi. Als 12 anys venia diaris al carrer i m\xc3\xa9s endavant es va iniciar en el m\xc3\xb3n dels negocis fent de corredor de pr\xc3\xa9stecs i d'assessor d'inversions. El 1979, junt amb diversos associats, va crear i desenvolupar un sal\xc3\xb3 d'inform\xc3\xa0tica, el COMDEX, que esdevindria el m\xc3\xa9s important del m\xc3\xb3n i que va cedir el 1995 per 860 milions de d\xc3\xb2lars. El 1988, va adquirir l'hotel-casino Sands de Las Vegas i, l'any seg\xc3\xbcent, va ampliar-lo amb un centre d'exposicions i congressos de nova construcci\xc3\xb3. El 1991, durant la lluna de mel Ven\xc3\xa8cia amb la seva nova muller Miriam, li va venir la idea de construir a Las Vegas un enorme hotel-casino que reprodu\xc3\xads els edificis i canals de la ciutat italiana. Ser\xc3\xa0 The Venetian, que amb un cost d'un bili\xc3\xb3 i mig de d\xc3\xb2lars va revolucionar la ind\xc3\xbastria hotelera a Las Vegas, tot orientant-lo tant cap a l'entreteniment i els congressos que cap al joc. El 2003 se li va afegir una torre de 1013 suites. Des de llavors va seguir invertint diners en la construcci\xc3\xb3 de casinos a Pennsilv\xc3\xa0nia,  Macau i Singapur (especialment el Marina Bay Sands)._NEWLINE_El 2007, Adelson va intentar esdevenir propietari d'un dels principals diaris israelians, el Maariv, sense aconseguir-ho. M\xc3\xa9s endavant, per\xc3\xb2, va llan\xc3\xa7ar un diari gratu\xc3\xaft, Israel HaYom, que ha esdevingut el primer diari m\xc3\xa9s llegit del pa\xc3\xads._NEWLINE_A principis del 2009, va estar present a la cerim\xc3\xb2nia d'investidura de Benjamin Netanhayu._NEWLINE_Adelson tamb\xc3\xa9 \xc3\xa9s un dels principals suports financers de Mitt Romney, el candidat republic\xc3\xa0 a les eleccions presidencials estatunidenques de 2012._NEWLINE_Segons la revista francesa Tel Quel, tamb\xc3\xa9 finan\xc3\xa7a el fons Clarion, organitzaci\xc3\xb3 sense \xc3\xa0nim de lucre que produeix documentals sobre l'amena\xc3\xa7a de l'islam."